(দিনাজপুর২৪.কম) বাংলাদেশ কম্পিউটার কাউন্সিলের অধীনে সরকারিভাবে ইতিপূর্বে একটি উন্নতমানের ডাটা সেন্টার স্থাপন করা হয়েছে। প্রয়োজনীয় ডাটার অভাবে এটি পুরোপুরি ব্যবহার করা যাচ্ছে না। এর ধারণ ক্ষমতার মাত্র ২০ শতাংশ ব্যবহার হচ্ছে এখন পর্যন্ত। তারপরও অত্যাধুনিক ও উচ্চ ক্ষমতাসম্পন্ন একটি নতুন ডাটা সেন্টার স্থাপনের প্রকল্প হাতে নেয়া হয়েছে। শুধু হাতে নেয়াই নয়, কোনো নিয়ম নীতির তোয়াক্কা না করে অতি দ্রুতগতিতে এটি এগিয়ে নেয়ার চেষ্টা করা হচ্ছে। যা শুধু অপ্রয়োজনীয়ই নয়, এর সার্বিক কার্যক্রম প্রশ্ন সাপেক্ষও বটে। মূলত একটি বড় অংকের অর্থ আত্মসাতের উদ্দেশ্যেই এই অপ্রয়োজনীয় ও ব্যয়বহুল প্রকল্প নিয়ে তোড়জোড় শুরু করেছেন আইসিটি মন্ত্রণালয়ের সংশ্লিষ্ট কর্তা-ব্যক্তিরা। জানা গেছে, ‘ফোর টায়ার’ নামে এই ডাটা সেন্টার স্থাপন প্রকল্পের জন্য ব্যয় ধরা হয়েছে ১১৯৯ কোটি ৩৫ লাখ ২০ হাজার টাকা অর্থাৎ প্রায় ১২০০ কোটি টাকা। কিন্তু, সংশ্লিষ্ট সূত্রগুলো জানাচ্ছে, এই ডাটা সেন্টার স্থাপনে যে ব্যয় নির্ধারণ করা হয়েছে তা একেবারেই অস্বাভাবিক। আন্তর্জাতিক দর এবং এই ডাটা সেন্টারের যন্ত্রপাতির মান অনুযায়ী এরজন্য প্রকৃত ব্যয় হবার কথা বড়জোর ৮০০ কোটি টাকা। প্রায় এক তৃতীয়াংশ অর্থাৎ ৪০০ কোটি টাকাই একটি বিশেষ মহলের মধ্যে ভাগ-বাটোয়ারা হতে যাচ্ছে। চীন থেকে নেয়া বৈদেশিক ঋণে এই প্রকল্প হাতে নেয়া হয়েছে। সবচে’ গুরুতর বিষয় হলো, এতো অর্থ ব্যয়ে ডাটা সেন্টার নির্মাণের পর এটি এ মুহূর্তে কোনো কাজেই আসবে না। তাছাড়া এক্ষেত্রে আন্তর্জাতিক কোনো প্রতিযোগিতামূলক দরও যাচাই করা হচ্ছে না। যদিও সরকারের ক্রয় নীতিমালা অনুযায়ী আন্তর্জাতিক দর যাচাই করা অপরিহার্য এবং এই দর হতে হবে অবশ্যই প্রতিযোগিতামূলক। সূত্র জানায়, ইতিপূর্বে তথ্য ও যোগাযোগ প্রযুক্তি বিভাগ ২০১৩ সালের ২১ আগস্ট চীনের জেডটিই কর্পোরেশনের সঙ্গে একটি সমঝোতা স্মারক স্বাক্ষর করে। সেই অনুযায়ী জেডটিই ‘ফোর টায়ার’ ডাটা সেন্টার স্থাপনের জন্য প্রাথমিক সমীক্ষা সম্পাদন করে। অপরদিকে চীনের এক্সিম ব্যাংক থেকে ১৩৪ মিলিয়ন ডলার ঋণের ব্যবস্থা করা হয়। এই ঋণের ব্যবস্থা করে জেডটিই।